詩美校書郎彭方迥
作者：黄莊
朝代：宋

paragraphs: 廬陵間氣歐陽公，宗主文脈魁蘭宮。
給札詔來簡眷濃，職居館閣譽望隆。
聖明天子是仁宗，拔賢招俊萃羣工。
希文何爲去匆匆，諫官不言祗蔽蒙。
惟公壁立秉精忠，獨抱鯾論心忡忡。
顯責若訥極匪躬，飄然夷陵凜高風。
高風凜冽誰能同，地靈人傑國不空。
魁名自見六一翁，翱翔天祿名尤崇。
忠肝義膽何其雄，憤彼陰邪後內訌。
崇論宏議要力攻，責彼諫者達四聰。
摧姦擊佞深有功，吁嗟衆目昏如蒙。
劃然見此光瞳瞳，吁嗟衆耳塞如聾。
轟然聞此聲渢渢，丹心一片對穹窿。
名齊歐老壓岱宗，頼有諫臣鑒由中。
賢相意與公議融，全名不作夷陵窮。
公心豈計窮與通，使我躍起激懦衷。
賢哉兩魁碩且洪，仁山突兀文水淙。